Kragnetwerk steeds onder druk – EskomEskom het Saterdag gesê die land se elektrisiteitnetwerk is steeds onder druk, maar dat beurtkrag tans nie oorweeg word nie. “Alhoewel die kragnetwerk onder druk is as gevolg van min reserwes, verwag ons nie dat dit binnekort nodig sal wees om beurtkrag toe te pas nie,” het Andrew Etzinger, ŉ woordvoerder van Eskom, in ŉ verklaring gesê. “Ons is besig om ons steenkool by kragstasies weer aan te vul.” Etzinger het gesê verbruikers sal voortdurend op hoogte gehou word van verwikkelinge in die land se elektrisiteitstoevoer. Eskom het Vrydag aangekondig hulle moes Donderdag beurtkrag in werking stel om ŉ algehele kragonderbreking te verhoed. Beurtkrag is Donderdag vir die eerste keer sedert 2008 toegepas. Etzinger het Donderdag gesê die afgelope week se reën het daartoe gelei dat die kragreus se steenkoolvoorraad nat is, wat die kragnetwerk onder groot druk geplaas het. Eskom het steeds die publiek versoek om elektrisiteit spaarsaam te gebruik.